En middelsstor til stor (35-84 millimeter), avlang, brunsvart hjortebille. Som vanlig hos hjortebiller er hannenes kjever kraftig forstørret, hos denne slekten er de særlig gevir-lignede og navnet hjortebiller passer derfor bedre på denne slekten enn på de fleste. Kjevene er kraftig nedoverbøyde, med en kraftig, oppoverrettet tann ved roten og en ved spissen, og fint sagtannet på innersiden. Et særtrekk ved denne slekten er at pronotums ytterkant er fint tannet. Denne arten er vanligvis helsvart, men dekkvingene kan være delvis gulbrune. Beina er svarte med rødlige lår. Hunnen er mindre og blankere, uten de forstørrede kjevene.